
প্রকাশ : ২৩ মার্চ, ২০১৪

জ্বালানির সক্ষমতা বাড়ানোর তাগিদ আইজিসির
নিজস্ব প্রতিবেদক

বাংলাদেশের আর্থ-সামাজিক অবস্থার উন্নয়নে শিল্পায়ন, নগরায়ণ ও জ্বালানি সক্ষমতা বাড়ানোর কোনো বিকল্প নেই বলে মনে করে যুক্তরাজ্যভিত্তিক গবেষণা প্রতিষ্ঠান ইন্টারন্যাশনাল গ্রোথ সেন্টার (আইজিসি)। পাশাপাশি কাঠামোগত পরিবর্তন এবং রাষ্ট্রের সক্ষমতা বাড়ানোর ওপরও জোর দিয়েছে সংস্থাটি।
গতকাল শনিবার রাজধানীর ব্র্যাক ইন সেন্টারে আয়োজিত 'বাংলাদেশের অর্থনৈতিক অগ্রগতির সম্ভাবনা : দক্ষিণ এশিয়ার অভিজ্ঞতা' শীর্ষক বক্তৃতা অনুষ্ঠানে এসব মতামত তুলে ধরেন আইজিসির পরিচালক এবং লন্ডন স্কুল অব ইকোনমিকস অ্যান্ড পলিটিক্যাল সায়েন্সের শিক্ষক প্রফেসর রবিন বারজেস। এ সময় তিনি বলেন, শিল্পায়ন ও নগরায়ণের ক্ষেত্রে পরিবেশের ওপর যাতে কোনো ধরনের নেতিবাচক প্রভাব না পড়ে, সেদিকে বিশেষ খেয়াল রাখতে হবে। অনুষ্ঠানটি সঞ্চালনা করেন বিশিষ্ট অর্থনীতিবিদ ড. ওয়াহিদউদ্দিন মাহমুদ। এ সময় অন্যদের মধ্যে আইজিসির নির্বাহী পরিচালক অধ্যাপক ড. জনাথন লিপ এবং এশীয় উন্নয়ন ব্যাংকের (এডিবি) দক্ষিণ এশীয় অঞ্চলের নির্বাহী পরিচালক ড. সুলতান হাফিজ রহমান বক্তব্য দেন। ব্র্যাক বিশ্ববিদ্যালয়ের ইনস্টিটিউট অব গভর্ন্যান্স স্টাডিজ (আইজিএস) এবং ব্র্যাক ডেভেলপমেন্ট ইনস্টিটিউট (বিডিআই) এই বক্তৃতা অনুষ্ঠান আয়োজন করে।
রবিন বারজেসের মতে, বাংলাদেশে গত এক দশকে অসাধারণ অর্থনৈতিক উন্নতি হয়েছে। এ দেশের মানুষ কৃষি ছেড়ে সেবা খাত ও ম্যানুফ্যাকচারিং খাতের দিকে ঝুঁকেছে। পাশাপাশি পরিবারভিত্তিক এবং ফার্মে উৎপাদনশীলতাও বেড়েছে। তিনি বলেন, এ দেশের অতি দরিদ্রকে কিভাবে মোকাবিলা করা যায়, তা নিয়ে সরকারকে এখন ভাবতে হবে। একই সঙ্গে দ্রুত শিল্পায়ন ঘটাতে হবে। কারণ এর মাধ্যমে অধিক মানুষের কমসংস্থানের সুযোগ তৈরি হবে। রবিন বারজেস বলেন, বাংলাদেশের নাগরিকদের মাথাপিছু জ্বালানি ব্যবহারের পরিমাণ যুক্তরাষ্ট্রের গড় জ্বালানি ব্যবহারের মাত্র ২ শতাংশ। অর্থাৎ যুক্তরাষ্ট্রের নাগরিকরা ১০০ একক জ্বালানি ব্যবহার করলে বাংলাদেশের নাগরিকরা গড়ে দুই একক ব্যবহারের সুযোগ পায়।
ওয়াহিদউদ্দিন মাহমুদ বলেন, অনেক বাধা সত্ত্বেও বাংলাদেশের অনেক অগ্রগতি হয়েছে। তিনি অভিযোগ করেন, দেশে এখনো সুশাসনের অভাব রয়েছে। রয়েছে জমির অপ্রতুলতা। একই সঙ্গে সম্পদের সীমাবদ্ধতা ও দৈব দুর্বিপাক তো রয়েছেই। এত কিছুর পরও প্রবৃদ্ধি ভালো হচ্ছে। এর কারণ ব্যাখ্যা করতে গিয়ে এই অর্থনীতিবিদ বলেন, বাংলাদেশে রয়েছে অনেক ছোট উদ্যোক্তা। তারাই অর্থনীতির চালিকাশক্তি।

